Es publica la V beca Ernest Lluch de recerca local que parla dels indians a Vilassar de Mar | La Clau -Revista gratuïta del Maresme
Es publica la V beca Ernest Lluch de recerca local que parla dels indians a Vilassar de Mar
La Regidoria de Cultura ha publicat el treball guanyador de la V beca Ernest Lluch. Amb el títol El Vilassar de Mar dels indians, de Pagès editors, les autores de l’obra, Tate Cabré i Mireia Olivé, donen a conèixer el llegat que els indians van deixar al poble en tots els seus àmbits. El llibre es pot comprar a les llibreries.
El projecte d’investigació guanyador de la beca Ernest Lluch d’investigació i recerca local l’any 2010 ha agafat forma de llibre i es va presentar en públic el passat dissabte a la tarda coincidint amb la celebració a Vilassar de Mar de la II Fira d’indians. En l’obra, les dues periodistes fundadores del Cercle d’Amistat Catalunya-Cuba, analitzen la rellevància del llegat del fenomen dels ‘americanos’ o indians encara viu en diferents edificis del poble però també en un ric patrimoni intangible en forma de topònims, plaques de carrer, sobrenoms i infinitat d’anècdotes i llegendes que perduren en la memòria col·lectiva dels vilassarencs. Segons descriuen les mateixes autores, “aquests personatges, més enllà del seu constant anar i venir de les colònies, de la fortuna que s’afanyaven a lluir i dels seus aires de grandesa, amb la seva gosadia i ment oberta van aportar saba nova a la vila i una mirada moderna i cosmopolita”.
VI beca en marxa
La sisena edició de la beca està oberta. De caràcter biennal i dotada enguany amb 4.000 euros, té l´objectiu de fomentar la investigació sobre Vilassar de Mar. Les sol·licituds per participar es poden presentar fins l´11 d’octubre al registre general de l´Ajuntament, adjuntant el currículum del sol·licitant i la memòria del projecte d´investigació on s´ha de fer constar els objectius que es volen assolir, la metodologia i les fonts que s´utilitzaran així com el pla de treball i la bibliografia que es consultarà. El veredicte es farà públic abans del 30 de novembre del 2012